om behovet for midlertidigt at udelukke børshandlede derivater fra anvendelsesområdet for artikel 35 og 36 i forordning (EU) nr. 600/2014 om markeder for finansielle instrumenter

RAPPORT FRA KOMMISSIONEN TIL EUROPA-PARLAMENTET OG

RÅDET

om behovet for midlertidigt at udelukke børshandlede derivater fra anvendelsesområdet for artikel 35 og 36 i forordning (EU) nr. 600/2014 om markeder for finansielle instrumenter

1.INDLEDNING

Denne rapport til Europa-Parlamentet og Rådet ("rapporten") indeholder en vurdering af behovet for midlertidigt at udelukke børshandlede derivater ("ETD'er") fra anvendelsesområdet for artikel 35 og 36 i forordning (EU) nr. 600/2014 om markeder for finansielle instrumenter ("MiFIR"). I henhold til artikel 52, stk. 12, skal Kommissionen aflægge rapport til Europa-Parlamentet og Rådet om behovet for midlertidigt at udelukke ETD'er fra bestemmelserne om ikke-diskriminerende adgang til centrale modparter (herefter ("CCP'er") og markedspladser som omhandlet i artikel 35 og 36 i MiFIR i op til 30 måneder fra den 3. januar 2018.

I henhold til artikel 52, stk. 12, i MiFIR bør Europa-Kommissionen basere sin rapport på en risikovurdering foretaget af ESMA i samråd med ESRB og tage hensyn til de risici, der stammer fra bestemmelser om åben og ikke-diskriminerende adgang for så vidt angår ETD'er, for de finansielle markeders stabilitet og velordnede funktion i hele Unionen. I juli 2015 anmodede Kommissionen ESMA om i samarbejde med ESRB at udføre en sådan risikovurdering. ESMA afgav sin risikovurdering den 31. marts 2016 på grundlag af en udtalelse fra ESRB, der blev offentliggjort den 9. februar 2016.

ESMA blev ved udførelsen af sin risikovurdering af Kommissionen anmodet om at i) identificere potentielle risikofaktorer og vurdere deres sandsynlighed samt omfanget af de skadelige virkninger for de finansielle systemer, ii) vurdere eksistensen af en systemisk risiko på grundlag af risikofaktorer, der kan anses for specifikke for adgangsordninger i henhold til MiFIR, og iii) medtage en detaljeret kvalitativ og kvantitativ analyse til støtte for sine argumenter.

Kommissionen noterer sig, at ESMA på grund af manglende data om gældende adgangsordninger for ETD'er i henhold til MiFIR ikke var i stand til at foretage en kvantitativ vurdering, sådan som Kommissionen havde anmodet om.

2.RAPPORTENS ANVENDELSESOMRÅDE

Ligesom i forordning (EU) nr. 648/2012 (EMIR) vedrørende OTC-derivater fastsætter MiFIR en clearingforpligtelse for ETD'er samt en ikke-diskriminerende og gennemsigtig adgang til CCP'er og markedspladser for værdipapirer, pengemarkedsinstrumenter og ETD'er.

I EMIR defineres et OTC-derivat som en derivataftale, der ikke er indgået på et reguleret marked eller på et tredjelandsmarked, der anses for at svare til et reguleret marked. Derimod defineres ETD'er i MiFIR som "et derivat, der handles på et reguleret marked eller på et tredjelandsmarked, der anses for at svare til et reguleret marked", og som ikke som sådan falder ind under definitionen på et OTC-derivat i EMIR.

Så mens bestemmelserne i MiFIR om åben og ikke-diskriminerende adgang finder anvendelse på derivater, der mindst handles på et reguleret marked, finder bestemmelserne i EMIR om åben adgang anvendelse på derivater, der kun handles OTC, herunder derivater, der handles på multilaterale handelsfaciliteter eller organiserede handelsfaciliteter, forudsat at de ikke i øvrigt handles på et reguleret marked eller på et tredjelandsmarked, der anses for at svare til et reguleret marked.

I henhold til artikel 52, stk. 12, i MiFIR omfatter denne rapport kun ETD'er og ikke værdipapirer, pengemarkedsinstrumenter og OTC-derivater.

3.BESTEMMELSERNE I MiFIR OM IKKE-DISKRIMINERENDE ADGANG

Bestemmelserne om åben og ikke-diskriminerende adgang har til formål at styrke konkurrencen mellem markedspladserne og CCP'erne og i sidste ende mindske omkostningerne for slutinvestorerne ved at forhindre eventuel diskriminerende praksis både hos CCP'erne og på markedspladserne.

Det fremgår af artikel 35 i MiFIR, at en CCP skal give adgang til markedspladser på et ikke-diskriminerende og gennemsigtigt grundlag med henblik på at cleare transaktioner, uanset på hvilken markedsplads transaktionerne udføres. I den forbindelse har åben og ikke-diskriminerende adgang til formål at sikre, at en markedsplads har ret til ikke-diskriminerende behandling med hensyn til, hvordan kontrakter, der handles på dens platform, behandles i henseende til i) sikkerhedsstillelseskrav og netting af økonomisk tilsvarende kontrakter og ii) cross-margining med korrelerede kontrakter, der cleares af samme CCP. Dette ville give markedspladserne mulighed for at beslutte, hvilken eller hvilke CCP'er der kan cleare transaktioner, som udføres på deres platforme.

Samtidig er det fastsat i artikel 36 i MiFIR, at en markedsplads på anmodning skal give adgang til handelsfeeds for CCP'er, der ønsker at cleare transaktioner på denne markedsplads, på et ikke-diskriminerende og gennemsigtigt grundlag.